作者：卢祖皋
词牌/韵律：沁园春

paragraphs: 几叶凋枫，半篙寒日，傍桥系船。
爱洞门深锁，人间福地，双溪分占，天上星躔。
破帽敧寒，短鞭敲月，此地经行知几年。
空赢得，似沈郎消瘦，还欠诗篇。
沙鸥伴我愁眠。
向水驿风亭红蓼边。
有村醪可饮，且须同醉，溪鱼堪鲙，切莫论钱。
笠泽波头，垂虹桥上，橙蟹肥时霜满天。
相随否，算江南江北，惟有君闲。